CELEX: 
Language: ro
Date: 2017-06-02 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) nr. 609/2013 al Parlamentului European și al Consiliului în ceea ce privește cerințele specifice privind compoziția și informațiile aplicabile înlocuitorilor totali ai dietei în scop de control al greutății

EXPUNERE DE MOTIVE
            
            
               1.CONTEXTUL ACTULUI DELEGAT 
            
            
               Regulamentul (UE) nr. 609/2013 al Parlamentului European și al Consiliului din 12 iunie 2013 privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii unei diete totale pentru controlul greutății
                  1
                abrogă Directiva 2009/39/CE a Parlamentului European și a Consiliului din 6 mai 2009 privind produsele alimentare cu destinație nutrițională specială
                  2
                începând cu 20 iulie 2016. Articolul 11 din regulament împuternicește Comisia Europeană să adopte, printre altele, un act delegat prin care să se stabilească cerințe specifice privind compoziția și informațiile referitoare la înlocuitorii totali ai dietei în scop de control al greutății. 
            
            
               Considerentul 27 din regulament prevede obligația Comisiei de a ține seama, la adoptarea unor astfel de norme, de Directiva 96/8/CE a Comisiei din 26 februarie 1996 privind produsele alimentare utilizate în dietele hipocalorice pentru scăderea în greutate
                  3
               .
            
            
               În conformitate cu articolul 20 alineatul (4) din regulament, actuala Directivă 96/8/CE va fi abrogată începând cu data aplicării actului delegat adoptat de către Comisie.
            
            
               Prezentul regulament delegat actualizează normele existente din Directiva 96/8/CE a Comisiei privind înlocuitorii totali ai dietei în scop de control al greutății cu un conținut energetic între 3 360 kJ (800 kcal) și 5 040 kJ (1 200 kcal) și stabilește norme specifice privind înlocuitorii totali ai dietei cu un conținut energetic mai mic de 3 360 kJ (800 kcal) pe baza consultărilor descrise la punctul 2.
            
            
               2.CONSULTĂRI PREALABILE ADOPTĂRII ACTULUI
            
            
               Comisia a consultat Autoritatea Europeană pentru Siguranța Alimentară (EFSA) în privința acestui subiect. Avizul științific al EFSA privind compoziția esențială a înlocuitorilor totali ai dietei în scop de control al greutății
                  4
                constituie baza științifică a cerințelor din prezentul regulament delegat.
            
            
               Experții din statele membre au fost consultați în cadrul Grupului de experți privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii totali ai dietei în scop de control al greutății
                  5
               , care s-a reunit pe această temă la 20 aprilie 2015
                  6
               , la 22 iunie 2015
                  7
                și la 19 mai 2016
                  8
               . Consultări scrise suplimentare ale grupului de experți au fost efectuate între 25 februarie 2016 și 11 martie 2016; și între 12 octombrie 2016 și 27 octombrie 2016.
            
            
               Alte părți interesate au fost consultate în cadrul Grupului consultativ pentru lanțul alimentar, sănătatea animală și sănătatea plantelor
                  9
               , care a organizat un grup de lucru pe această temă la 18 iunie 2015
                  10
               . Posibilitatea de a prezenta observații scrise a fost acordată tuturor părților interesate, iar observațiile au fost luate în considerare, dacă a fost cazul. De asemenea, dacă a fost cazul, s-au organizat reuniuni bilaterale cu toate părțile interesate.
            
            
               A fost realizată o consultare publică cu durata de patru săptămâni în cursul căreia au fost transmise nouă răspunsuri prin intermediul formularului electronic din Portalul pentru o mai bună legiferare, din partea a zece părți interesate, incluzând operatori din sectorul alimentar și asociații industriale, până la termenul de 20 martie 2017. Observațiile primite au reflectat în mare parte pozițiile deja exprimate de părțile interesate în timpul etapei de consultare descrise mai sus, cu privire la cerințele referitoare la compoziție și la interzicerea utilizării mențiunilor nutriționale și a celor referitoare la sănătate. Preocupările exprimate cu privire la aspectul din urmă nu au fost luate în considerare. Având în vedere rolul deosebit al înlocuitorilor totali ai dietei în scop de control al greutății în alimentația populației care îi consumă, astfel de produse nu ar trebui să fie comercializate în mod activ prin mențiuni de natură să atragă populația generală. În același sens, comentariile referitoare la cerințele privind compoziția prevăzute în prezentul regulament delegat nu au fost luate în considerare deoarece nu au respectat avizul științific al EFSA în ceea ce privește aspectele legate de siguranța produselor în cauză.
            
            
               3.ELEMENTELE JURIDICE ALE ACTULUI DELEGAT
            
            
               Temeiul juridic al prezentului regulament delegat este articolul 11 din Regulamentul (UE) nr. 609/2013. Potrivit respectivei dispoziții, Comisia este abilitată să adopte cerințe specifice privind compoziția și etichetarea aplicabile produselor menite să înlocuiască total dieta în scop de control al greutății. 
            
            
               În ceea ce privește compoziția, modificările propuse în comparație cu Directiva 96/8/CE se referă la faptul că Directiva 96/8/CE include în domeniul ei de aplicare numai produsele menite să înlocuiască total dieta în scop de control al greutății care au un conținut energetic zilnic între 3 360 kJ (800 kcal) și 5 040 kJ (1 200 kcal) și că cerințele privind compoziția sunt bazate pe dovezi științifice din 1990
                  11
               . Totuși, considerentul 16 din Regulamentul (UE) nr. 609/2013 explică faptul că pe piață există și produse cu conținut energetic mai mic de 3 360 kJ (800 kcal) menite să înlocuiască total dieta zilnică. Dată fiind natura alimentelor în cauză, este adecvat să se actualizeze dispozițiile specifice referitoare la înlocuitorii totali ai dietei în scop de control al greutății cu un conținut energetic între 3 360 kJ (800 kcal) și 5 040 kJ (1 200 kcal) și să se prevadă anumite dispoziții specifice referitoare la produsele cu conținut energetic mai mic de 3 360 kJ (800 kcal) menite să înlocuiască total dieta zilnică. 
            
            
               În ceea ce privește etichetarea, se propun unele modificări pentru a se asigura coerența cu normele orizontale din Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare
                  12
               , luând în considerare caracteristicile specifice ale produselor. 
            
            
               Având în vedere că produsele menite să înlocuiască total dieta în scop de control al greutății pot avea un conținut energetic semnificativ redus și că pot fi folosite ca sursă unică de alimentație timp de mai multe săptămâni, fără avizul unor specialiști din domeniul sănătății, de către adulți sănătoși obezi și supraponderali, cu intenția de a pierde din greutate, se propune limitarea posibilității de a utiliza mențiuni nutriționale și interzicerea mențiunilor referitoare la sănătate în cazul acestui tip de produse alimentare.
            
            
               Procedura de notificare este introdusă pentru a ușura monitorizarea eficientă a acestor produse.
            
            
               Aplicarea regulamentului delegat este amânată pentru a permite operatorilor economici din sectorul alimentar să se adapteze la schimbările tehnice.
            
            
               REGULAMENTUL DELEGAT (UE) …/… AL COMISIEI
            
         
         
            
               din 2.6.2017
            
            
               de completare a Regulamentului (UE) nr. 609/2013 al Parlamentului European și al Consiliului în ceea ce privește cerințele specifice privind compoziția și informațiile aplicabile înlocuitorilor totali ai dietei în scop de control al greutății 
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 609/2013 al Parlamentului European și al Consiliului din 12 iunie 2013 privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii unei diete totale pentru controlul greutății și de abrogare a Directivei 92/52/CEE a Consiliului, a Directivelor 96/8/CE, 1999/21/CE, 2006/125/CE și 2006/141/CE ale Comisiei, a Directivei 2009/39/CE a Parlamentului European și a Consiliului și a Regulamentelor (CE) nr. 41/2009 și (CE) nr. 953/2009 ale Comisiei
                  13
               , în special articolul 11 alineatul (1),
            
            
               întrucât:
            
            
               (1)Directiva 96/8/CE a Comisiei
                  14
                stabilește norme armonizate privind produsele alimentare destinate utilizării în dietele hipocalorice destinate scăderii din greutate și include în domeniul ei de aplicare produsele definite în Regulamentul (UE) nr. 609/2013 ca produse menite să înlocuiască total dieta în scop de control al greutății. 
            
            
               (2)Regulamentul (UE) nr. 609/2013 abrogă Directiva 96/8/CE și stabilește cerințe generale privind compoziția și informarea pentru diferite categorii de produse alimentare, inclusiv produse definite ca înlocuitori totali ai dietei în scop de control al greutății. Pentru ca Comisia să își îndeplinească obligația de a adopta cerințe specifice privind compoziția și informarea pentru produsele menite să înlocuiască total dieta în scop de control al greutății, este adecvat să fie utilizate ca bază dispozițiile Directivei 96/8/CE, întrucât respectivele dispoziții au asigurat în mod satisfăcător libera circulație a produselor alimentare prezentate ca înlocuitori totali ai dietei în scop de control al greutății, asigurând, în același timp, un nivel înalt de protecție a sănătății publice. 
            
            
               (3)Înlocuitorii totali ai dietei în scop de control al greutății sunt produse complexe care vizează în mod specific adulții supraponderali sau obezi care intenționează să obțină reducerea greutății. Compoziția esențială a produselor menite să înlocuiască total dieta în scop de control al greutății trebuie să respecte necesarul zilnic de substanțe nutritive al adulților supraponderali sau obezi care altminteri au o stare bună de sănătate, în contextul dietelor hipocalorice pentru scăderea în greutate, astfel cum este confirmat prin datele științifice general acceptate. 
            
            
               (4)Pentru a asigura siguranța și adecvarea produselor menite să înlocuiască total dieta în scop de control al greutății ar trebui să fie stabilite cerințe detaliate privind compoziția lor, inclusiv cerințe privind valoarea energetică, conținutul de macronutrienți și de micronutrienți. Respectivele cerințe ar trebui să se bazeze pe cele mai recente avize științifice ale Autorității Europene pentru Siguranța Alimentară („autoritatea”)
                  15
                emise cu privire la subiectul în cauză.
            
            
               (5)Pentru a asigura inovarea și dezvoltarea produselor ar trebui să fie posibilă adăugarea voluntară în produsele menite să înlocuiască total dieta în scop de control al greutății a ingredientelor care nu sunt reglementate prin cerințe specifice din prezentul regulament, în special a fibrelor alimentare. Toate ingredientele utilizate la fabricarea produselor menite să înlocuiască total dieta în scop de control al greutății ar trebui să fie adecvate pentru adulții supraponderali și obezi altminteri sănătoși, iar adecvarea lor ar trebui să fi fost demonstrată, dacă este cazul, prin studii corespunzătoare. Este responsabilitatea operatorilor din sectorul alimentar de a demonstra această adecvare și a autorităților naționale competente de a lua în considerare, de la caz la caz, dacă această cerință este îndeplinită.
            
            
               (6)Produsele menite să înlocuiască total dieta în scop de control al greutății trebuie să respecte Regulamentul (UE) nr. 1169/2011 al Parlamentului European și al Consiliului
                  16
               . Pentru a ține seama de natura specifică a produselor menite să înlocuiască total dieta în scop de control al greutății, adăugirile și derogările de la normele generale respective ar trebui, dacă este cazul, să fie stabilite. 
            
            
               (7)Este esențial ca declarația nutrițională a produselor menite să înlocuiască total dieta în scop de control al greutății să fie disponibilă pentru a asigura faptul că este utilizată în mod corespunzător atât de adulții supraponderali sau obezi altminteri sănătoși care consumă alimentele respective, cât și de specialiștii din domeniul sănătății care pot oferi recomandări cu privire la oportunitatea utilizării lor în anumite cazuri. Prin urmare, pentru a furniza informații mai complete, declarația nutrițională ar trebui să conțină mai multe informații decât cele prevăzute în Regulamentul (UE) nr. 1169/2011. În plus, obligația de a pune la dispoziție declarația nutrițională ar trebui să fie obligatorie pentru toate produsele menite să înlocuiască total dieta în scop de control al greutății, indiferent de dimensiunea ambalajului sau a recipientului și, în consecință, scutirea prevăzută la punctul 18 din anexa V la Regulamentul (UE) nr. 1169/2011 nu ar trebui să se aplice. 
            
            
               (8)Pentru a furniza informații adecvate și pentru a facilita compararea produselor, declarația nutrițională pentru produsele menite să înlocuiască total dieta în scop de control al greutății ar trebui să fie exprimată per porție și/sau per unitate de consum, precum și per rație zilnică totală. În plus, astfel de informații ar trebui să se refere la produsul gata de utilizare după preparare în conformitate cu instrucțiunile producătorului. 
            
            
               (9)Articolul 30 alineatul (2) din Regulamentul (UE) nr. 1169/2011 conține o listă limitată de nutrienți care pot fi incluși în mod voluntar în declarația nutrițională referitoare la produsele alimentare. Anexa la Regulamentul (UE) nr. 609/2013 conține o serie de substanțe care pot fi adăugate în produsele menite să înlocuiască total dieta în scop de control al greutății, unele dintre ele nefiind reglementate prin articolul 30 alineatul (2) din Regulamentul (UE) nr. 1169/2011. Pentru a se asigura claritatea juridică, ar trebui să se prevadă în mod explicit că declarația nutrițională pentru produsele menite să înlocuiască total dieta în scop de control al greutății poate include astfel de substanțe. În plus, în anumite cazuri, informații mai detaliate cu privire la glucidele și lipidele prezente în produs ar putea fi utile pentru consumatori și pentru specialiștii din domeniul sănătății. Prin urmare, operatorii din sectorul alimentar ar trebui să fie autorizați să furnizeze astfel de informații în mod voluntar. 
            
            
               (10)Adulții supraponderali sau obezi altminteri sănătoși pot avea nevoi nutriționale diferite față de restul populației. În plus, înlocuitorii totali ai dietei în scop de control al greutății sunt produse alimentare care înlocuiesc în totalitate dieta zilnică. Din respectivele motive, exprimarea informațiilor nutriționale privind valoarea energetică și cantitatea de nutrienți din produsele menite să înlocuiască total dieta în scop de control al greutății ca procent din valorile de referință ale aportului zilnic prevăzut pentru populația generală în Regulamentul (UE) nr. 1169/2011 ar induce consumatorii în eroare și, prin urmare, nu ar trebui să fie permisă.
            
            
               (11)Mențiuni referitoare la conținutul caloric „foarte mic” sau „mic” al produselor menite să înlocuiască total dieta în scop de control al greutății pot oferi consumatorilor informații utile. Prin urmare, este adecvat să se prevadă norme privind astfel de mențiuni voluntare.
            
            
               (12)Mențiunile nutriționale și cele referitoare la sănătate sunt instrumente publicitare utilizate în mod voluntar de către operatorii din sectorul alimentar în comunicarea în scop comercial, în conformitate cu normele din Regulamentul (CE) nr. 1924/2006 al Parlamentului European și al Consiliului
                  17
               . Având în vedere rolul deosebit al produselor menite să înlocuiască total dieta în scop de control al greutății în dieta persoanelor care le consumă, utilizarea mențiunilor nutriționale și a celor referitoare la sănătate nu ar trebui să fie permisă pentru astfel de produse. Totuși, având în vedere că informațiile privind prezența fibrelor alimentare în produsele menite să înlocuiască total dieta în scop de control al greutății pot fi utile pentru consumatori, ar trebui adoptate dispoziții pentru a permite să fie utilizate mențiuni nutriționale referitoare la adaosul de fibre alimentare în anumite condiții.
            
            
               (13)Directiva 96/8/CE prevede obligativitatea adăugirii fibrelor alimentare în produsele menite să înlocuiască total dieta în scop de control al greutății. Din cauza lipsei dovezilor științifice în ceea ce le privește, autoritatea nu a putut stabili un conținut minim de fibre alimentare în avizul ei cel mai recent. Din aceste motive, este adecvat să se mențină nivelul minim de fibre alimentare cerute în temeiul Directivei 96/8/CE, dacă sunt adăugate în produsele menite să înlocuiască total dieta în scop de control al greutății.
            
         
         
            
               (14)Articolul 17 alineatul (2) din Regulamentul (CE) nr. 178/2002 al Parlamentului European și al Consiliului
                  18
                impune statelor membre să asigure respectarea legislației referitoare la produsele alimentare, precum și să monitorizeze și să verifice respectarea cerințelor de către operatorii din sectorul alimentar și al hranei pentru animale în toate etapele de producție, prelucrare și distribuție. În acest context, pentru a facilita monitorizarea oficială eficientă a produselor menite să înlocuiască total dieta în scop de control al greutății, operatorii din sectorul alimentar care introduc pe piață astfel de produse ar trebui să furnizeze autorităților naționale competente un model al etichetei utilizate și toate informațiile relevante considerate necesare de către autoritățile competente pentru a verifica respectarea prezentului regulament, cu excepția cazului în care statele membre au un sistem de monitorizare eficient diferit.
            
            
               (15)Pentru a permite operatorilor economici din sectorul alimentar să se adapteze noilor cerințe care pot implica adaptarea tehnică la procesul de fabricație a produselor în cauză, prezentul regulament ar trebui să se aplice începând cu o dată situată la cinci ani de la intrarea sa în vigoare.
            
            
               ADOPTĂ PREZENTUL REGULAMENT:
            
            
               Articolul 1
                  Obiect 
            
            
               Prezentul regulament stabilește următoarele cerințe specifice în ceea ce privește produsele menite să înlocuiască total dieta în scop de control al greutății:
            
            
               (a)cerințe privind compoziția;
            
            
               (b)cerințe privind etichetarea, prezentarea și publicitatea;
            
            
               (c)cerințe privind notificarea în vederea introducerii produsului pe piață.
            
            
               Articolul 2
                  Introducerea pe piață
            
            
               1.Denumirea produsului sub care produsul alimentar menționat la articolul 2 alineatul (2) litera (h) din Regulamentul (UE) nr. 609/2013 este vândut este „înlocuitor total al dietei în scop de control al greutății”.
            
            
               2.Produsele menite să înlocuiască total dieta în scop de control al greutății pot fi introduse pe piață numai dacă sunt în conformitate cu prezentul regulament.
            
            
               Articolul 3
                  Cerințe privind compoziția 
            
            
               1.Produsele menite să înlocuiască total dieta în scop de control al greutății respectă cerințele privind compoziția stabilite în anexa I, ținând seama de specificațiile din anexa II. 
            
            
               2.Cerințele privind compoziția menționate în anexa I se aplică produselor alimentare gata de utilizat, comercializate ca atare sau după prepararea în conformitate cu instrucțiunile producătorului. 
            
            
               3.Produsele menite să înlocuiască total dieta în scop de control al greutății pot conține alte ingrediente decât substanțele menționate în anexa I numai în cazul în care adecvarea acestora a fost stabilită pe baza unor date științifice general acceptate. 
            
            
               Articolul 4
                   Cerințe specifice privind informațiile referitoare la produsele alimentare 
            
            
               1.În plus față de informațiile obligatorii menționate la articolul 9 alineatul (1) din Regulamentul (UE) nr. 1169/2011, produsele menite să înlocuiască total dieta în scop de control al greutății sunt însoțite de următoarele mențiuni obligatorii: 
            
            
               (a)o mențiune care să indice faptul că produsul este destinat numai adulților sănătoși supraponderali sau obezi care intenționează să își reducă greutatea;
            
            
               (b)o mențiune care să indice faptul că produsul nu ar trebui să fie utilizat de către femei însărcinate sau care alăptează, de adolescenți sau de către persoane care suferă de o afecțiune medicală fără avizul unui specialist în domeniu;
            
            
               (c)o mențiune care să indice importanța unui aport zilnic corespunzător de lichide;
            
         
         
            
               (d)o mențiune care să indice faptul că produsul asigură cantități zilnice corespunzătoare pentru toate substanțele nutritive esențiale atunci când este utilizat în conformitate cu instrucțiunile de utilizare;
            
            
               (e)o mențiune care să indice faptul că produsul nu ar trebui utilizat  mai mult de opt săptămâni sau în mod repetat în cursul unor perioade mai scurte decât aceasta de către adulții sănătoși supraponderali sau obezi fără avizul unui specialist în domeniu; 
            
            
               (f)instrucțiuni pentru prepararea corespunzătoare, dacă sunt necesare, precum și o mențiune privind importanța respectării instrucțiunilor respective;
            
            
               (g)în cazul în care un produs, utilizat conform instrucțiunilor fabricantului, asigură un aport zilnic de polioli mai mare de 20 g pe zi, o mențiune care să indice faptul că produsul alimentar poate avea efect laxativ;
            
            
               (h)în cazul în care în produs nu au fost adăugate fibre alimentare, o mențiune care să indice faptul că în ceea ce privește posibilitatea de a completa produsul cu fibre alimentare trebuie să fie solicitat avizul unui specialist în domeniu.
            
            
               2.Atunci când apar pe ambalaj sau pe eticheta aplicată pe acesta, mențiunile obligatorii prevăzute la alineatul 1 se indică astfel încât să îndeplinească cerințele prevăzute la articolul 13 alineatul (2) și alineatul (3) din Regulamentul (UE) nr. 1169/2011.
            
            
               3.Etichetarea, prezentarea și publicitatea produselor menite să înlocuiască total dieta în scop de control al greutății nu fac nici o referire la viteza sau la cantitatea de reducere din greutate care poate rezulta în urma utilizării sale. 
            
            
               Articolul 5
                  Cerințe specifice privind declarația nutrițională
            
            
               1.În plus față de informațiile la care se face referire la articolul 30 alineatul (1) din Regulamentul (UE) nr. 1169/2011, declarația nutrițională obligatorie în cazul produselor menite să înlocuiască total dieta în scop de control al greutății include cantitățile corespunzătoare fiecărei substanțe minerale și fiecărei vitamine menționate în anexa I la prezentul regulament care sunt prezente în produs.
            
            
               Declarația nutrițională obligatorie în cazul produselor menite să înlocuiască total dieta în scop de control al greutății include, de asemenea, cantitatea de colină și, în cazul în care se adaugă, de fibre alimentare. 
            
            
               2.În plus față de informațiile menționate la articolul 30 alineatul (2) literele (a) – (e) din Regulamentul (UE) nr. 1169/2011, conținutul declarației nutriționale obligatorii pentru produsele menite să înlocuiască total dieta în scop de control al greutății poate fi completat cu:
            
            
               (a)cantitățile de lipide și de glucide;
            
            
               (b)cantitățile corespunzătoare oricărei substanțe menționate în anexa la Regulamentul (UE) nr. 609/2013, în cazul în care o astfel de indicație nu este prezentă în alineatul (1) al prezentului articol; 
            
            
               (c)cantitatea corespunzătoare oricărei substanțe adăugate produsului în conformitate cu articolul 3 alineatul (3).
            
            
               3.Prin derogare de la articolul 30 alineatul (3) din Regulamentul (UE) nr. 1169/2011, informațiile incluse în declarația nutrițională obligatorie pentru produsele menite să înlocuiască total dieta în scop de control al greutății nu se repetă pe etichetă.
            
            
               4.Declarația nutrițională este obligatorie pentru toate produsele menite să înlocuiască total dieta în scop de control al greutății, indiferent de mărimea celei mai mari suprafețe a ambalajului sau a recipientului.
            
            
               5.Toate substanțele nutritive incluse în declarația nutrițională pentru produsele menite să înlocuiască total dieta în scop de control al greutății îndeplinesc cerințele stabilite la articolele 31 – 35 din Regulamentul (UE) nr. 1169/2011.
            
            
               6.Prin derogare de la articolul 31 alineatul (3) și articolul 33 alineatul (1) din Regulamentul (UE) nr. 1169/2011, valoarea energetică și cantitățile de substanțe nutritive din produsele menite să înlocuiască total dieta în scop de control al greutății sunt exprimate în raport cu rația zilnică totală, precum și per porție și/sau per unitate de consum a produsului alimentar gata de consum după preparare în conformitate cu instrucțiunile producătorului. Dacă este cazul, informațiile pot fi menționate și în raport cu 100 g sau 100 ml de produs alimentar în starea în care este vândut.
            
            
               7.Prin derogare de la articolul 32 alineatele (3) și (4) din Regulamentul (UE) nr. 1169/2011, valoarea energetică și cantitățile de substanțe nutritive ale produselor menite să înlocuiască total dieta în scop de control al greutății nu se exprimă ca procent din consumul de referință menționat în anexa XIII la regulamentul respectiv.
            
            
               8.Informațiile incluse în declarația nutrițională pentru produsele menite să înlocuiască total dieta în scop de control al greutății care nu sunt menționate în anexa XV la Regulamentul (UE) nr. 1169/2011 se prezintă după cea mai relevantă rubrică din anexa respectivă la care aparțin sau din care fac parte.
            
         
         
            
               Informațiile care nu sunt menționate în anexa XV la Regulamentul (UE) nr. 1169/2011 și care nu aparțin sau nu sunt componente ale niciuneia dintre rubricile din anexa respectivă se prezintă în declarația nutrițională după ultima rubrică din anexa respectivă. 
            
            
               Indicarea cantității de sodiu apare împreună cu alte minerale și poate fi repetată lângă indicarea conținutului de sare după cum urmează: „Sare: X g (din care sodiu: Y mg)”.
            
            
               9.Mențiunea „dietă foarte săracă în calorii” poate fi utilizată pentru produsele menite să înlocuiască total dieta în scop de control al greutății în condițiile în care conținutul energetic al unui produs este mai mic de 3 360 kJ/zi (800 kcal/zi).
            
            
               10.Mențiunea „dietă săracă în calorii” poate fi utilizată pentru produsele menite să înlocuiască total dieta în scop de control al greutății în condițiile în care conținutul energetic al unui produs este între 3 360 kJ/zi (800 kcal/zi) și 5 040 kJ/zi (1 200 kcal/zi). 
            
            
               Articolul 6
                  Mențiuni referitoare la nutriție sau la sănătate
            
            
               1.Produsele menite să înlocuiască total dieta în scop de control al greutății nu fac obiectul unor mențiuni referitoare la nutriție sau la sănătate. 
            
            
               2.Prin derogare de la dispozițiile alineatului 1, mențiunea referitoare la nutriție „fibre adăugate” poate fi utilizată pentru produsele menite să înlocuiască total dieta în scop de control al greutății în condițiile în care conținutul de fibre alimentare al produsului este de minimum 10 g.
            
            
               Articolul 7
                  Notificare
            
            
               atunci când produsele menite să înlocuiască total dieta în scop de control al greutății sunt introduse pe piață, operatorul din sectorul alimentar notifică autorității competente din fiecare stat membru în care produsul în cauză este comercializat informațiile care figurează pe etichetă transmițându-i un model de etichetă utilizată în cazul produsului, precum și orice alte informații pe care autoritatea competentă le poate solicita în mod rezonabil pentru a stabili conformitatea cu prezentul regulament, cu excepția cazului în care un stat membru scutește operatorul din sectorul alimentar de respectiva obligație în cadrul unui sistem național care garantează o monitorizare oficială eficientă a produsului în cauză.
            
            
               Articolul 8
                  Trimiteri la Directiva 96/8/CE
            
            
               Trimiterile la Directiva 96/8/CEE din alte acte legislative se interpretează ca trimiteri la prezentul regulament. 
            
            
               Articolul 9
                  Intrare în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la [5 ani după intrarea sa în vigoare]. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 2.6.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
               
            
         
         
            
                  
                     (1)
                  JO L 181, 29.6.2013, p. 35.
               
               
                  
                     (2)
                  JO L 124, 20.5.2009, p. 21.
               
               
                  
                     (3)
                  JO L 55, 6.3.1996, p. 22.
               
               
                  
                     (4)
                  Grupul EFSA pentru produse dietetice, nutriție și alergii, 2015. Aviz științific privind compoziția esențială a înlocuitorilor totali ai dietei în scop de control al greutății. EFSA Journal 2015;13(1):3957.
               
               
                  
                     (5)
                  Referința E02893 din Registrul grupurilor de experți ai Comisiei și al altor entități similare.
               
               
                  
                     (6)
                  https://ec.europa.eu/food/sites/food/files/safety/docs/labelling-nutrition_expert-group_20150420_sum.pdf 
               
               
                  
                     (7)
                  https://ec.europa.eu/food/sites/food/files/safety/docs/labelling-nutrition_expert-group_20150622_sum.pdf
               
               
                  
                     (8)
                  https://ec.europa.eu/food/sites/food/files/safety/docs/labelling-nutrition_expert-group_20160519_sum.pdf 
               
               
                  
                     (9)
                  Referința E00860 din Registrul grupurilor de experți ai Comisiei și al altor entități similare.
               
               
                  
                     (10)
                  http://ec.europa.eu/dgs/health_food-safety/dgs_consultations/docs/dgs-consultations_working-groups_20150618_summary_en.pdf.
               
               
                  
                     (11)
                  Raport al Comitetului științific pentru alimentație privind produsele alimentare destinate dietelor de control al greutății, 19 octombrie 1990, https://ec.europa.eu/food/sites/food/files/safety/docs/labelling_nutrition-special_groups_food-weight_reduction-scf_reports_27_en.pdf
               
               
                  
                     (12)
                  JO L 304, 22.11.2011, p. 18.
               
               
                  
                     (13)
                  JO L 181, 29.6.2013, p. 35.
               
               
                  
                     (14)
                  Directiva 96/8/CE a Comisiei din 26 februarie 1996 privind produsele alimentare utilizate în dietele hipocalorice pentru scăderea în greutate (JO L 55, 6.3.1996, p. 22).
               
               
                  
                     (15)
                  Grupul EFSA pentru produse dietetice, nutriție și alergii, 2015. Scientific Opinion on the essential composition of total diet replacement for weight control (Aviz științific privind compoziția esențială a înlocuitorilor totali ai dietei în scop de control al greutății, EFSA Journal 2015; 13(1): 3957 și EFSA, Grupul NDA al EFSA (Grupul EFSA pentru produse dietetice, nutriție și alergii) 2016. Scientific Opinion on the Dietary Reference Values for choline, (Aviz științific privind valorile dietetice de referință pentru colină), EFSA Journal 2016; 14(8): 4484.
               
               
                  
                     (16)
                  Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO L 304, 22.11.2011, p. 18).
               
               
                  
                     (17)
                  Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (JO L 404, 30.12.2006, p. 9).
               
               
                  
                     (18)
                  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).
               
            
      
    ---documentbreak--- 
      
         
         
            
               ANEXA I
            
            
               CERINȚE REFERITOARE LA COMPOZIȚIE MENȚIONATE LA ARTICOLUL 3
            
            
               1.ENERGIE
            
            
               Valoarea energiei furnizate de produsele menite să înlocuiască total dieta în scop de control al greutății nu trebuie să fie mai mică de 2 510 kJ (600 kcal) și mai mare de 5 020 kJ (1 200 kcal) pentru rația zilnică totală.
            
            
               2.PROTEINE
            
            
               2.1.Cantitatea de proteine care intră în compoziția produselor menite să înlocuiască total dieta în scop de control al greutății nu trebuie să fie mai mică de 75 g și mai mare de 105 g pentru rația zilnică totală.
            
            
               2.2.În sensul punctului 2.1., „proteină” înseamnă proteinele al căror Scor aminoacidic corectat în funcție de digerabilitatea proteinelor (Protein Digestibility-Corrected Amino Acid Score) este 1.0 în comparație cu proteina de referință, astfel cum se prevede în anexa II.
            
            
               2.3.Adăugarea de aminoacizi este permisă doar în scopul îmbunătățirii valorii nutritive a proteinelor conținute în produsele menite să înlocuiască total dieta în scop de control al greutății și doar în proporțiile necesare atingerii acestui scop.
            
            
               3.COLINĂ
            
            
               Cantitatea de colină conținută în produsele menite să înlocuiască total dieta în scop de control al greutății nu trebuie să fie mai mică de 400 mg pentru rația zilnică totală.
            
            
               4.LIPIDE 
            
            
               4.1.Acid linoleic
            
            
               Cantitatea de acid linoleic conținută în produsele menite să înlocuiască total dieta în scop de control al greutății nu trebuie să fie mai mică de 11 g pentru rația zilnică totală.
            
            
               4.2.Acid alfa-linolenic
            
            
               Cantitatea de acid alfa-linolenic conținută în produsele menite să înlocuiască total dieta în scop de control al greutății nu trebuie să fie mai mică de 1,4 g pentru rația zilnică totală.
            
            
               5.CARBOHIDRAȚI 
            
            
               Cantitatea de carbohidrați conținută în produsele menite să înlocuiască total dieta în scop de control al greutății nu trebuie să fie mai mică de 30 g pentru rația zilnică totală.
            
            
               6.VITAMINE ȘI MINERALE
            
            
               Produsele menite să înlocuiască total dieta în scop de control al greutății furnizează cel puțin cantitățile de vitamine și de minerale menționate în tabelul 1 pentru dieta zilnică totală.
            
         
         
            
               Produsele menite să înlocuiască total dieta în scop de control al greutății nu conțin mai mult de 250 mg de magneziu pentru rația zilnică totală.
            
            
               TABELUL 1
            
            
                     
                        Vitamina A
                     
                  
                  
                     
                        [μg RE(1)]
                     
                  
                  
                     
                        700
                     
                  
               
                     
                        Vitamina D
                     
                  
                  
                     
                        (μg)
                     
                  
                  
                     
                        10
                     
                  
               
                     
                        Vitamina E(2)
                     
                  
                  
                     
                        (mg)
                     
                  
                  
                     
                        10
                     
                  
               
                     
                        Vitamina C
                     
                  
                  
                     
                        (mg)
                     
                  
                  
                     
                        110
                     
                  
               
                     
                        Vitamina K
                     
                  
                  
                     
                        (μg)
                     
                  
                  
                     
                        70
                     
                  
               
                     
                        Tiamină
                     
                  
                  
                     
                        (mg)
                     
                  
                  
                     
                        0,8
                     
                  
               
                     
                        Riboflavină
                     
                  
                  
                     
                        (mg)
                     
                  
                  
                     
                        1,6
                     
                  
               
                     
                        Niacină
                     
                  
                  
                     
                        [mg-NE(3)]
                     
                  
                  
                     
                        17
                     
                  
               
                     
                        Vitamina B6 
                     
                  
                  
                     
                        (mg)
                     
                  
                  
                     
                        1,6
                     
                  
               
                     
                        Folat
                     
                  
                  
                     
                        [μg-DFE (4)]
                     
                  
                  
                     
                        330
                     
                  
               
                     
                        Vitamina B12 
                     
                  
                  
                     
                        (μg)
                     
                  
                  
                     
                        3
                     
                  
               
                     
                        Biotină
                     
                  
                  
                     
                        (μg)
                     
                  
                  
                     
                        40
                     
                  
               
                     
                        Acid pantotenic
                     
                  
                  
                     
                        (mg)
                     
                  
                  
                     
                        5
                     
                  
               
                     
                        Calciu
                     
                  
                  
                     
                        (mg)
                     
                  
                  
                     
                        950
                     
                  
               
                     
                        Fosfor
                     
                  
                  
                     
                        (mg)
                     
                  
                  
                     
                        730
                     
                  
               
                     
                        Potasiu
                     
                  
                  
                     
                        (g)
                     
                  
                  
                     
                        3, 1
                     
                  
               
                     
                        Fier
                     
                  
                  
                     
                        (mg)
                     
                  
                  
                     
                        9
                     
                  
               
                     
                        Zinc
                     
                  
                  
                     
                        (mg)
                     
                  
                  
                     
                        9,4
                     
                  
               
                     
                        Cupru
                     
                  
                  
                     
                        (mg)
                     
                  
                  
                     
                        1,1
                     
                  
               
                     
                        Iod
                     
                  
                  
                     
                        (μg)
                     
                  
                  
                     
                        150
                     
                  
               
                     
                        Molibden
                     
                  
                  
                     
                        (μg)
                     
                  
                  
                     
                        65
                     
                  
               
                     
                        Seleniu
                     
                  
                  
                     
                        (μg)
                     
                  
                  
                     
                        70
                     
                  
               
                     
                        Sodiu
                     
                  
                  
                     
                        (mg)
                     
                  
                  
                     
                        575
                     
                  
               
                     
                        Magneziu
                     
                  
                  
                     
                        (mg)
                     
                  
                  
                     
                        150
                     
                  
               
                     
                        Mangan
                     
                  
                  
                     
                        (mg)
                     
                  
                  
                     
                        3
                     
                  
               
                     
                        Clor
                     
                  
                  
                     
                        (mg)
                     
                  
                  
                     
                        830
                     
                  
               
                     
                        (1)
                              Echivalenți de retinol
                     
                     
                        (2)
                              Activitatea vitaminică E a RRR α-tocoferolului.
                     
                     
                        (3)
                              Echivalenți de niacină
                     
                     
                        (4)
                              Echivalenți de folat alimentar: 1 μg DFE = 1 μg folat alimentar = 0,6 μg acid folic din înlocuitorii totali ai dietei în scop de control al greutății.
                     
                  
               
               ANEXA II
            
            
               MODEL DE NECESAR DE AMINOACIZI1)
            
            
                     
                  
                  
                     
                        g/100 g de proteine
                     
                  
               
                     
                        Cistină + metionină
                     
                  
                  
                     
                        2,2
                     
                  
               
                     
                        Histidină
                     
                  
                  
                     
                        1,5
                     
                  
               
                     
                        Izoleucină
                     
                  
                  
                     
                        3,0
                     
                  
               
                     
                        Leucină
                     
                  
                  
                     
                        5,9
                     
                  
               
                     
                        Lizină
                     
                  
                  
                     
                        4,5
                     
                  
               
                     
                        Fenilalanină + tirozină
                     
                  
                  
                     
                        3,8
                     
                  
               
                     
                        Treonină
                     
                  
                  
                     
                        2,3
                     
                  
               
                     
                        Triptofan
                     
                  
                  
                     
                        0,6
                     
                  
               
                     
                        Valină
                     
                  
                  
                     
                        3,9
                     
                  
               
                     
                        (1)
                              Organizația Mondială a Sănătății/Organizația pentru Alimentație și Agricultură a Națiunilor Unite/Universitatea Națiunilor Unite), 2007. Protein and amino acid requirements in human nutrition (Necesarul de proteine și de aminoacizi în alimentația umană). Raport al unei consultări comune a experților OMS/FAO/UNU. [WHO Technical Report Series (Seria de rapoarte tehnice a OMS), 935, p. 284].